Nuwe kerk getuig van wonderwerke | The World of Andre Bakkes
Nuwe kerk getuig van wonderwerke
Die Here se voorneme was om 'n kerk te laat bou vir die Sunningdale-gemeenskap.
Elke uitdaging en elke oorwinning was lankal beplan.
Sy nuwe huis sal 660 m² groot wees en 88 000 bakstene sal gebruik word om die NG-gemeenskapkerk in Braseltonweg te bou.
Die gemeente sal soms geïntimideer voel deur die grootsheid van die projek, maar een wonderwerk na die ander het die taak aansienlik vergemaklik.
Sondag 21 Julie het Hy gesien hoe honderde dankbare mense uit alle gemeenskappe die inwydingsfeesdiens bygewoon het.
Die erf is in 2009 gekoop en die bouproses het middel verlede jaar begin. Saterdag is die voordeur van Rhodesiese kiaat aangebring en toe was die kerk kant en klaar.
Ds. Philip Botha het met TygerBurger gepraat oor hoe die bouplanne een na die ander wonderbaarlik in plek geval het.
"Oor die afgelope jare was daar baie uitdagings. Die erf was teen 'n baie billike prys vir ons aangebied, maar R428 000 was nog steeds vir ons as 'n jong bediening 'n groot klomp geld!
'n Sakeman kom toe na my toe en sê hy sal die deposito betaal. Twee kerke in Amerika het ons ook gehelp. Toe kom dieselfde sakeman weer na my en sê dat die Here wil hê hy moet sy splinternuwe Mercedes SLK vir die kerk skenk!"
Die volgende uitdaging was om 'n verband te kry. Met die finansiële wetsverandering was dit inderdaad 'n wonderwerk om die verband aanvanklik te kry, maar toe moes die kerk 'n manier vind om die verband van R1,6 miljoen te laat werk vir 'n gebou van R2,7 miljoen.
"Mergon Foundation het vir ons R100 000 gegee, so ons het uiteindelik R1,7 miljoen gehad om mee te werk.
"Om 'n bouer te kry wat die taak kon verrig met só min geld, was óók 'n wonderwerk! Iemand het aan ons kombuistoerusting geskenk en Marina Landscaping het amper 60 bome geskenk," voeg Botha by.
Vrydag 19 Julie het die amptelike inwydingsnaweek begin met 'n dans en 'n bring-en-braai en Saterdag is 'n familie-pretdag gehou.
Die multi-kulturele gemeentelede het nou ná 'n dekade hul eie kerk. Die opwinding was tydens Sondag se diens tasbaar.
Botha sluit af: "Die hart van ons bediening is dat mense van verskillende tale en kulture hier tuis kan wees. Ons droom is om hierdie wêreld meer soos die paradys te maak. Daar was harmonie tussen mense, diere en die natuur."